Um 18.000 gestir heimsóttu sýninguna Verk og vit 2008 sem haldin var í Laugardalshöll um helgina . Þar kynntu um 100 fyrirtæki , stofnanir og sveitarfélög vörur sínar og þjónustu á sviði byggingariðnaðar , mannvirkjagerðar og skipulagsmála . Vestlendingar létu ekki sitt eftir liggja og Loftorka í Borgarnesi , Trésmiðja Þráins Gíslasonar á Akranesi og BM Vallá voru með stóra og myndarlega sýningarbása en síðastnefnda fyrirtækið sýndi meðal annars forsteyptar húseiningar frá Smellinn . Þráinn Gíslason og fjölskylda á Verk og viti 2008 . Magnús Ver Magnússon , nýtt andlit Loftorku , var á svæðinu ásamt söluráðgjöfum fyrirtækisins . Hann stóð meðal annars fyrir getraunakeppni meðal gesta sem fólst í því að gestir reyndu að geta sér til um hvað ákveðið steinrör væri þungt . Fjölbreyttir viðburðir voru haldnir samhliða Verki og viti og meðal þeirra má nefna Íslandsmót iðngreina sem haldið var 18. og 19. apríl í anddyri gömlu Laugardalshallarinnar . Á mótinu öttu kappi iðnnemar og nýútskrifaðir iðnaðarmenn í ellefu iðngreinum .